Калі ж працягваць падтэму “Іван Луцкевіч і мітрапаліт Андрэй Шаптыцкі”, дык з публікацыяў А.Луцкевіча вынікае, што ягоны брат езьдзіў у Львоў ня раз. І менавіта “ў часе даволі частых паездак Ів. Луцкевіча дасьпеў і быў распрацаваны вялікі плян”, які закранаў ня толькі справу Уніі. Выкананьне гэтага плану прынесла б і “вялікія эканамічныя карысьці беларускаму сялянству незалежна ад рэалізацыі ідэі аб узнаўленьні Уніі”. У тым плане, удакладняе А.Луцкевіч, паядналіся “ідэя парцэляцыі вялікіх зямельных абшараў на Беларусі між сялянамі – праз адумысна створанае акцыйнае таварыства, фінансаванае перадусім мітрапалітам Шаптыцкім, і ідэя перасяленьня на парцэляваную зямлю некаторае лічбы ўкраінскіх сялян-уніятаў, якія зьяўляліся бы прапагандыстамі ідэі Уніі”. Але план гэты ня быў зьдзейсьнены таму, што супроць яго інтрыгавалі абшарнікі, і “Сталыпін адмовіўся зацьвярдзіць праектаванае парцэляцыйнае таварыства...”.